**Transkript pitanja novinara i odgovora predsjednika Vlade Mila Đukanovića nakon radne posjete opštini Žabljak**

 Žabljak, 24.12.2013.

**Pitanje novinara:** Ja bih samo od ovog najsvježijeg napada bombom na stan policijskog službenika. To je sve učestalije. Prosto jedan vaš komentar na to trenutno stanje?

**Premijer Đukanović:**Mislim da to što se dogodilo predstavlja ozbiljan izazov za državu Crnu Goru, prije svega za nadležne državne organe, kao što je Uprava policije i Državno tužilaštvo. Mislim da ovo nije  samo pokušaj obračuna sa jednim policijskim službenikom. Ovo je jedan pokušaj ugrožavanja funkcionalne sposobnosti i autoriteta države Crne Gore i u odnosu na to se mora reagovati sa jednom apsolutnom ozbiljnošću i energičnošću od strane nadležnih državnih organa. Ostaje mi samo da vjerujem, da će prije svega ovi organi, policija i tužilaštvo, pokazati  potreban nivo kompetentnosti  da reaguju na odgovarajući način, da u kratkom roku identifikujemo o kome se radi. Da na taj načim pošaljemo poruku svima koji bi se eventualno odlučili za takav odnos prema državi u sledećim slučajevima.

**Pitanje novinara:** Danas je statistika Monstata pokazala da oko 70.000 ljudi živi ispod granice siromaštva, što se  negdje kosi sa nekom opštom pričom o ekonomskom oporavku i nekom boljem stanju u Crnoj Gori. Zamolio bih vas jedan komentar na to?

**Premijer Đukanović:**Kada smo preuzeli ovaj mandat, kazali smo da će prva godina biti godina finansijske konsolidacije. Dakle, da je to godina u kojoj ćemo pokušati da stavimo pod kontrolu potrebu za novim zaduživanjem. Prije svega kroz jednokratne uštede koje je moguće napraviti, ali ono što je značajnije, kroz aktiviranje razvojnih resursa koji će nas dovesti do veće proizvodnje, a time i do veće pokrivenosti naše potrošnje iz domaćih, a ne pozajmljenih izvora. Mislim da smo taj posao obavili i da smo o tome govorili dosta  u brojnim navratima, posebno tokom decembra mjeseca. Poslednji put juče, kao što ste bili u prilici da čujete,da smo  ostvarili  više od 110.miiliona prihoda više u odnosu na uporedni period prošle godine. Takođe smo ostvarili planirane uštede u budžetu, u samo godinu dana eliminisali 30% budžetskog deficita. Suštinski, eliminisali smo mnogo više od toga, jer smo u ovoj godini platili i ono što nije bilo predviđeno, a što je jednokratno,pale garancije Kombinata aluminijuma, što se više ne može ponoviti, niti lebdi nad glavom Crnoj Gori , nego se  ta šteta dogodila. Što znači da smo, ja mislim, dobar posao na planu makro-ekonomske stabilnosti preduzeli i da smo takođe preduzeli i odlične aktivnosti na planu aktiviranja razvojnih resursa. Kad govorim o aktiviranju razvojnih resursa , ne treba biti ekonomski  ekspert  pa znati da se to ne može dogoditi u godinu dana. Tokom prve godine možete da stvorite prostorno-planske i druge administrativne pretpostavke da učvrstite povjerenje sa investitorima da krenu da troše novac. Mislim da ćemo tokom '14,'15 i '16 imati ozbiljniju potrošnju novca, što znači ozbiljnije otvaranje novih radnih mjesta, šanse za zapošljavanje, time i za unapređenje standarda. Dakle, loš standard danas je posledica pod jedan – zatečenog stanja nerazvijenosti Crne Gore, a po dva – posledica dugogodišnje globalne ekonomske krize. Sa izlaskom iz tog stanja, a mislim da je izlazak jedino moguć ukoliko budemo realizovali ove razvojne projekte oko kojih smo govorili, stvaraju se uslovi za rast životnog standarda.To će biti jedan dugogodišnji proces. Ja znam da je nestrpljenje socio-politička realnost, ali takođe kao ekonomista znam da se zbog nestrpljenja ne može izmisliti neka prečica. Mora se preći onaj put koji se uobičajno svuda u svijetu prelazi, da bi se aktivirali realni resursi, da bi ljudi počeli da rade i da bi obezbijedili sebi  kvalitetniji život.

**Pitanje novinara:**Vaš komentar na trenutnu situaciju u nikšićkom  „Metalcu“ i zahtjevi radnika koji očekuju da se vi direktno uključite u rješavanje problema?

**Premijer Đukanović:**Ja mislim da ne treba zaista ni kod koga pospješivati nadu da postoje neka mjesta gdje se čarobnim štapićem rješavaju očigledni problemi koji su posledica ili slabosti u sistemu, ili posledica lošeg upravljanja određenim pitanjima. To pitanje je pod tretmanom Ministarstva ekonomije i ja vjerujem da će ministar ekonomije u komunikaciji sa nadležnima u tom preduzeću uspjeti da ponudi rješenje koje će sačuvati šansu za to preduzeće u narednom periodu.

**Pitanje novinara:**Oko statusa Nacionalnog parka Durmitor,put ka samostalnosti, što je na neki način preporuka UNESKO-a, ili dublja centralizacija i gubitak ekonomske samostalnosti tog subjekta. Koji je vaš stav?

**Premijer Đukanović:**Razgovarali smo dosta o tome i na ovome sastanku. Dogovorili se da u nastavku dana, dakle danas, razgovaramo i dalje o tome. Ja se plašim da i na tu temu pomalo tradicionalno crnogorski unosimo bespotrebno iracionalne tonove. Dakle, niti neko želi da oduzme ono što je blago Nacionalnog parka Durmitor durmitorcima, niti je to moguće, niti treba da razgovaramo o Javnom preduzeću Nacionalni parkovi kao nečemu što predstavlja namet, ili što predstavlja samo opterećenje ili ograničenje za valorizaciju onoga što su prirodna dobra ovoga kraja.Moramo reći, Nacionalni parkovi su državna svojina. Država ima pravo da odlučuje o tome kako će ih na najbolji način valorizovati. Država Crna Gora je odlučila da, imajući u vidu razuđenost nacionalnih parkova na teritoriji Crne Gore,  formira jedno Javno preduzeće koje upravlja tim Nacionalnim parkovima. Ideja je bila da se na nivou tog Javnog preduzeća razviju određene funkcije, što bi bilo racionalnije u odnosu na to da u svakom od preduzeća razvijate te iste funkcije. Tako da to je veoma smislen koncept. Osnovno pitanje je da li se taj koncept realizuje. Dakle, da li mi dobijamo kvalitet određenih usluga koji smo željeli da dobijemo za svaki Nacionalni park, u ovom slučaju za Nacionalni park Durmitor, sa tog centralnog nivoa ili ne? Za mene nije pitanje centralizacije ili decentralizacije, nego  je pitanje da odmjerimo šta je dara, a šta mjera? Dakle, da li bismo te funkcije koje sada dobijamo sa centralnog nivoa, mogli racionalnije organizovati u svakom od nacionalnih parkova? Ako nam se učini dobra takva računica, nema nikakve sumnje da ćemo tako uraditi.Čini mi se da nam tu, zaista treba jedna ozbiljna, prije svega ekonomska analiza i ubijeđen sam da smo u stanju da na relaciji Vlada,prije svega  Ministarstvo održivog razvoja,  Javo preduzeće Nacionalni parkovi, ovdje lokalna uprava i  jedinica Nacionalni park Durmitor, da dođemo do potpuno jasne računice, koja će nam garantovati da se prihodi ostvareni u ovom parku na optimalan način koriste.

**Pitanje novinara:** Kako komentarišete reakcije na vaš poziv za širenje koalicije?

**Premijer Đukanović:**Pa nemam ja tu nekog posebnog komentara. Više puta sam kazao šta je naš motiv. Niti mi želimo da nekog primoravamo na ovakvu ili onakvu reakciju, niti bi to mogli. Mi smo već jasno saopštili da nije naša ideja da skraćujemo dobijeni mandat. Mi,kao Demokratska partija socijalista, mislimo da smo dobili jasno povjerenje građana. Imamo pred sobom tri godine i usredsređeni smo na to da uradimo što je moguće više u te tri godine. A vidim da se sa raznih političkih adresa sa  crnogorske parlamentarne scene poručuje kako bi dobro došli izbori i td. Znači, to nije naš interes. Ali moja jasna poruka je  kad god žele da provjere tu ideju, kad god dođu do većine u Parlamentu , mi smo spremni. I ono što mogu da kažem već danas, na tim izborima, kad god se dogode,nastupićemo sigurno u drugačijem aranžmanu nego što smo do sada nastupali i ubijeđen sam da ćemo pobijediti. Prema tome, nije ovo začikavanje bilo koga, ovo je prosto, jedan odgovoran odnos prema svima. Izvolite da radimo zajedno, ako ste spremni da svoje potencijale stavite u funkciju razvoja Crne Gore. Ako imate većinu za drugi pristup samo izvolite,nema nikakvog problema, mi smo na crti, spremni da vas ponovo pobijedimo.